**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՏԱՐՈՂԱԿԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ»**

**Հոդված 1.** Հայաստանի Հանրապետության 2004 թվականի դեկտեմբերի 24-ի քրեակատարողական օրենսգրքի (այսուհետ՝ Օրենսգիրք)  7-րդ հոդվածը շարադրել հետևյալ խմբագրությամբ.

**Հոդված 7. Օրինականության սկզբունքը**

Պատիժները կատարող մարմինների և հիմնարկների պաշտոնատար անձինք իրավասու են կատարելու միայն օրենքով իրենց վերապահված գործողություններ: Պաշտոնատար անձի գործողությունը, անգործությունը կամ ընդունած ակտը կարող է բողոքարկվել առաջին ատյանի ընդհանուր իրավասության դատարան կամ օրենքով նախատեսված իրավասու մարմին։

**Հոդված 2.** Օրենսգրքի 4-րդ բաժինը լրացնել նոր՝ 19.1 գլխով հետևյալ բովանդակությամբ.

**ԳԼՈՒԽ 19.1. ԲՈՂՈՔԱՐԿՄԱՆ ՎԱՐՈՒՅԹԸ**

**Հոդված 120.1. Բողոքարկման իրավունքը և բողոքարկման կարգը**

1. Դատապարտյալը պատիժները կատարող մարմինների և հիմնարկների պաշտոնատար անձանց գործողության, անգործության կամ ընդունած ակտի (այսուհետ՝ նաև Ակտ) դեմ բողոքը կարող է (այսուհետ՝ բողոք) ներկայացնել Հայաստանի Հանրապետության արդարադատության նախարարության քրեակատարողական հիմնարկի պետին (այսուհետ՝ Քրեակատարողական հիմնարկի պետ), Հայաստանի Հանրապետության արդարադատության նախարարության քրեակատարողական վարչության պետին (այսուհետ՝ Քրեակատարողական վարչության պետ) կամ Հայաստանի Հանրապետության արդարադատության նախարարին։

2. Եթե բողոքը միաժամանակ ներկայացվում է Ակտն ընդունած մարմնին և (կամ) այդ մարմնի վերադաս մարմին, ապա բողոքը ենթակա է քննարկման վերադաս մարմնի կողմից:

3. Ակտ ընդունած մարմնի կողմից բողոքի քննարկման արդյունքում ընդունած Ակտը կարող է բողոքարկվել վերադաս մարմնին։

**Հոդված 122.1. Բողոքին ներկայացվող պահանջները**

1. Բողոքը իրավասու մարմին ներկայացվում է գրավոր։

2. Բողոքը պետք է պարունակի՝

1) բողոք բերող անձի անունը, ազգանունը.

2) այն մարմնի անվանումը, որին ներկայացվում է բողոքը.

3) բողոք բերող անձի պահանջը.

4) բողոքը կազմելու տարին, ամիսը, ամսաթիվը.

5) բողոք բերող անձի ստորագրությունը, իսկ պաշտպանի կամ օրինական ներկայացուցչի միջոցով բողոք ներկայացնելու դեպքում՝ համապատասխանաբար փաստաբան կամ օրինական ներկայացուցիչ լինելու հաստատող փաստաթղթի պատճենը.

6) բողոքին կից փաստաթղթեր ներկայացնելու դեպքում՝ կից ներկայացվող փաստաթղթերի ցանկը։

**Հոդված 122.1. Բողոքարկման ժամկետները**

1. Բողոքը կարող է ներկայացվել այն պահից հետո 2 ամսվա ընթացքում, երբ բողոք բերող անձն իմացել էր կամ պարտավոր էր իմանալ պաշտոնատար անձի կողմից բողոքարկման ենթակա գործողության կատարման, անգործություն թույլ տալու կամ ակտն ընդունելու մասին, սակայն ոչ ուշ, քան բողոքարկման ենթակա գործողության կատարման, անգործություն թույլ տալու կամ ակտն ուժի մեջ մտնելու պահից հետո մեկ տարվա ընթացքում։

2. Բողոքի քննարկման արդյունքում ընդունված Ակտը կարող է բողոքարկվել վերադաս մարմնին այն ստանալուց հետո տասնհինգօրյա ժամկետում։

3. Սույն հոդվածի 1-ին և 2-րդ մասերով նախատեսված ժամկետը բաց թողնելու դեպքում բողոքը ենթակա չէ քննարկման, ինչի մասին բողոքը իրավասու մարմին մուտքագրվելուց հետո 3 աշխատանքային օրվա ընթացքում տեղեկացվում է բողոք բերող անձը։

**Հոդված 123.1. Բողոքի քննարկման կարգը և արդյունքները**

1. Բողոքը քննվում է հնարավորինս սեղմ ժամկետում, սակայն ոչ ուշ, քան բողոքը իրավասու մարմնի կողմից ստանալուց հետո 20 օրվա ընթացքում։

2. Բողոքի քննության համար սույն հոդվածի 1-ին մասով նախատեսված ժամկետը կարող է երկարաձգվել մինչև 20 օր, եթե այն քննելու համար անհրաժեշտություն է առաջացել ձեռք բերել լրացուցիչ տեղեկություններ կամ փաստաթղթեր:

3. Քննարկելով բողոք բերող անձի կողմից ներկայացվող պահանջը` իրավասու մարմինը ընդունում է հետևյալ որոշումներից մեկը`

1. բողոքն ամբողջությամբ կամ մասնակիորեն բավարարելու.
2. բողոքն ամբողջությամբ կամ մասնակիորեն մերժելու.

4. Վերադասության կարգով ընդունված ակտը կարող է բողոքարկվել դատական կարգով։»:

**Հոդված 3. Եզրափակիչ դրույթներ**

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** Հայաստանի Հանրապետության 1998 թվականի հուլիսի 1-ի քրեական դատավարության օրենսգրքի (այսուհետ՝ Օրենսգիրք) 429-րդ հոդվածի 3-րդ մասում «Դատական որոշումներն ի կատար ածելու» բառերից հետո լրացնել «և պատիժները կատարող մարմինների և հիմնարկների պաշտոնատար անձանց գործողության, անգործության կամ ընդունած ակտի դեմ ներկայացված բողոքները քննելու» բառերը:

**Հոդված 2.** Օրենսգրքի 438-րդ հոդվածի 1-ին մասում «Դատական որոշման» բառերից հետո լրացնել  «և պատիժները կատարող մարմինների և հիմնարկների պաշտոնատար անձանց գործողության, անգործության կամ ընդունած ակտի դեմ ներկայացված բողոքները քննելու» բառերը:

**Հոդված 3.** **Եզրափակիչ դրույթներ**

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը: